KOMISIJOS SPRENDIMAS
2007 m. spalio 19 d.
iš dalies keičiantis Sprendimo 2005/393/EB nuostatas dėl ribojimų taikymo zonų, susijusių su mėlynojo liežuvio liga
(Pranešta dokumentu Nr. C(2007) 5054)
(Tekstas svarbus EEE)
(2007/688/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 8 straipsnio 3 dalį,
kadangi:
(1)
Direktyvoje 2000/75/EB išdėstyti kontrolės reikalavimai ir priemonės kovai su mėlynojo liežuvio liga Bendrijoje, įskaitant apsaugos bei priežiūros zonų nustatymą ir draudimą išvežti gyvūnus iš tų zonų.
(2)
2005 m. gegužės 23 d. Komisijos sprendime 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų ir per tas zonas taikomų reikalavimų (2) numatyta, kad turi būti nustatytos bendrosios geografinės sritys, kuriose valstybės narės turi nustatyti apsaugos ir priežiūros zonas (ribojimų taikymo zonas), susijusias su mėlynojo liežuvio liga.
(3)
2007 m. liepos mėn. gavusi pranešimus apie 1 serotipo mėlynojo liežuvio ligos protrūkius Ispanijos pietuose, Ispanija, atsižvelgdama į šiuos protrūkius, nustatė ribojimų taikymo zoną.
(4)
Ispanijai pateikus pagrįstą prašymą, reikėtų iš dalies keisti nustatytą E ribojimų taikymo zoną Sprendimo 2005/393/EB I priede ir nustatyti naują zoną, kurioje kartu egzistuoja 1 ir 4 serotipai.
(5)
2006 m. rugpjūčio viduryje ir rugsėjo pradžioje iš Belgijos, Vokietijos, Prancūzijos ir Nyderlandų gavusi pranešimą apie mėlynojo liežuvio ligos protrūkius, Komisija kelis kartus iš dalies keitė Sprendimą 2005/393/EB dėl atitinkamų ribojimų taikymo zonų nustatymo.
(6)
Vokietijai ir Prancūzijai pateikus pagrįstą prašymą, reikėtų iš dalies pakeisti ribojimų taikymo zonos ribas Vokietijoje ir Prancūzijoje.
(7)
Po pastarųjų protrūkių Bavarijoje ir Šlėzvige-Holšteine praplėtus ribojimų taikymo zonos ribas Vokietijoje, tikslinga nustatyti ribojimų taikymo zonas Čekijos Respublikoje ir Danijoje.
(8)
Todėl Sprendimas 2005/393/EB turėtų būti atitinkamai iš dalies pakeistas.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/393/EB I priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2007 m. spalio 19 d.